
[bookmark: bmkHeader]Besvarelse af 10-dages forespørgsel fra Jakob Søgaard Clausen (DD), vedr. besparelser på ældreområdet

Sundhed og Omsorg har den 3. september 2026 modtaget en 10-dages forespørgsel fra Jakob Søgaard Clausen (DD) vedr. besparelser på ældreområdet. Der bliver bedt om en redegørelse for de økonomiske konsekvenser af Magistratens budgetforslag for Sundhed og Omsorg.

Spørgsmål 1: Hvor stor en samlet reduktion af Sundhed og Omsorgs økonomiske ramme følger af Magistratens budgetforslag for 2027, og hvordan udvikler reduktionen sig i overslagsårene? 
Magistratens budgetforslag indebærer samlet set en væsentlig reduktion af Sundhed og Omsorgs økonomiske ramme. Reduktionerne udgør i magistratens budgetforslag 81,5 mio. kr. i 2027 stigende til 235 mio. kr. i 2030.

Tabel 1: Reduktion i Sundhed og Omsorg i Magistratens budgetforslag

	B2027-2023 (mio. kr.)
	2027
	2028
	2029
	2030

	Fællesbidrag
	15
	15
	15
	15

	Velfærdsbidrag
	
	20
	40
	60

	Socialprocent – 1 % til MSB
	41
	41
	41
	41

	Tab sundhedsreform
	23
	23
	109
	109

	Administrative besparelser
	2,5
	5
	7,5
	10

	Reduktioner i alt
	81,5
	104,0
	212,5
	235,0



Af ovenfornævnte reduktioner var socialprocenten, at det fulde tab på sundhedsreformen vil blive udmøntet til Sundhed og Omsorg i 2029 og et forhøjet fælles bidrag, ikke kendt på forhånd. Dette udgør 41 mio. kr. i 2027 stigende til 165 mio. kr. i 2030. Herudover er Sundhed og Omsorg udfordret af den pålagte økonomiske opbremsning, som skal bidrage til, at Aarhus Kommune samlet set holder serviceudgifterne inden for den statsligt fastsatte ramme (serviceloftet). For Sundhed og Omsorg indebærer det en opbremsning på 100 mio. kr. i 2026. Det vil give yderligere økonomiske udfordringer, hvis det ikke bliver muligt at anvende de tilbageholdte midler i 2027. Hertil kommer usikkerheden om eventuelle yderligere besparelser i det kommende budgetforlig, eksempelvis yderligere administrative besparelser.

Tabet på sundhedsreformen er samlet på ca. 148 mio. kr. og omfatter Sociale forhold og Beskæftigelse, Teknik og Miljø, Borgmesterens Afdeling og Sundhed og Omsorg. Den største del af tabet rammer Sundhed og Omsorg med 109 mio. kr. 
Spørgsmål 2: Hvor stor en del af reduktionen i Sundhed og Omsorgs ramme skyldes omprioriteringer, hvor midlerne forlods er disponeret til andre magistratsafdelinger eller tværgående formål? Hvilke formål vedrører det, og med hvilke beløb?
På nuværende tidspunkt er socialprocenten på 41 mio. kr. den eneste direkte omprioritering. Her flyttes midlerne direkte til Sociale Forhold og Beskæftigelse.

Spørgsmål 3: Hvor stor en del af reduktionen i Sundhed og Omsorgs ramme bidrager til finansieringen af de politiske prioriteringer, der indgår i Magistratens budgetforslag, herunder eksempelvis billigere kollektiv trafik?
Reduktionen i Sundhed og Omsorgs ramme indgår som en del af den samlede finansiering af råderummet på 197 mio. kr. årligt i Magistratens budgetforslag. Uden disse reduktioner i Sundhed og Omsorg vil råderummet i budgettet være mindre. Budgetforslaget er baseret på et samlet økonomisk råderum, hvortil alle magistratsafdelinger bidrager gennem omprioriteringer og effektiviseringer i form af administrative besparelser, fællesbidrag og velfærdspuljen. 

Råderummet, og herunder bidrag fra reduktioner i Sundhed og Omsorg, er endnu ikke øremærket til konkrete indsatser. I magistratens budgetforslag er der nævnt nogle forskellige indsatser - herunder:  
· Mulig to-voksen-ordning i folkeskolen
· Forbedringer af den kollektive trafik
· Styrkelse af socialområdet
· Investeringer i idrætsfaciliteter
· Økonomisk genopretning af Aarhus Ejendomme

Spørgsmål 4: Hvad har konsekvenserne været ved den økonomiske opbremsning i 2026, der blev igangsat som følge af merforbruget i MSB?
Sundhed og Omsorg har skullet finde opbremsninger for i alt 100 millioner kroner, fordi der samlet set bruges for mange penge på det sociale område i kommunen. Udgangspunktet for opbremsningen var ikke at ramme den borgernære velfærd. Alligevel har det vist sig, at opbremsningen har haft mærkbare konsekvenser for Sundhed og Omsorgs nære tilbud, herunder plejehjem, pleje- og rehabiliteringsteams, sundhedsenheder, caféer og folkehuse:
· Længere ventelister hos Folkesundhed Aarhus, særligt hjerte- og kræftrehabilitering
· Arbejdsmiljøet er presset: SOSU-medarbejderne har meget lidt tid til sparring, koordinering, supervision og kompetenceudvikling.  
· Ofte vil færre eksterne vikarer føre til flere ufaglærte medarbejdere Høj andel af ufaglærte medarbejdere har betydning for kvaliteten og øger presset på de faglærte medarbejdere. 
· Færre ressourcer til at håndtere flere borgere med udadreagerende adfærd på trods af, at der er behov for ekstra bemanding
· Ekstra opgaver som følge af indførelse af helhedspleje/ældrelov og sundhedsreform
· Færre indkøb af hjælpemidler medfører længere ventetid. 
· Udskydelser af indkøb på møbler, inventar, træningsudstyr mv. 
· Mindre fokus på at tage ny teknologi i brug, hvilket gør, at den teknologiske omstilling går langsommere. Teknologi, som skal være med til at løse fremtidens personalemangel.
· Medarbejdernes kompetenceudvikling udskydes eller aflyses. Allerede gennemført kompetenceudvikling er vanskeligere at forankre i en presset hverdag.  

Spørgsmål 5: Hvilke konsekvenser vurderer forvaltningen, at de samlede reduktioner kan få for den borgernære service på ældreområdet?
Forvaltningen vurderer, at de samlede reduktioner vil lægge et gennemgribende pres på den borgernære service på ældreområdet. Det vil betyde mindre tid til den enkelte ældre. Både på plejehjemmene og i hjemmeplejen. Selvom det er et gennemgående hensyn at skærme den direkte pleje og omsorg mest muligt og se på effektiviseringer, administrative besparelser og bedre arbejdsgange med videre. Derfor vil reduktioner på op til 235 mio. kr. påvirke service og ydelser til borgerne direkte. Det vil få markant betydning for serviceniveauet, kvaliteten og mulighederne for at udvikle og tilpasse indsatserne på ældreområdet. 

Det skal understreges, at de økonomiske konsekvenser af sundhedsreformen alene er foreløbige, og at tabet i forbindelse med en ny model for tilskud og udligning derfor kan blive mindre. Det er derfor også for tidligt præcist at beskrive og kortlægge konsekvenserne på nuværende tidspunkt. 


Metin Lindved Aydin
Rådmand

Direktør 

